L-aħħar ġimgħa ta' kampanja elettorali qasira u intenza hija aktarx l-aktar waħda importanti. Min s'issa ma semgħax, jisma' xi ftit. Min s'issa la kien l-hemm u lanqas l-hawn, ixaqleb. Min s'issa ma ried jaf b'xejn, jaħsibha darbtejn. Din hija l-ġimgħa kruċjali meta l-istorbju jeqliel. Kulmin nhar is-Sibt se jersaq lejn il-kaxxa tal-vot se jkun qed jixtri l-ħut fil-baħar. Il-kwistjoni kollha issa hija: min hu l-aħjar sajjied? L-esperjenza li tgħodd Kull elezzjoni ġenerali, f'pajjiżna daqskemm f'ta' ħaddieħor, xi ftit jew wisq hija fuq il-ħut fil-baħar. Kull partit jagħmel il-wegħdiet tiegħu lill-elettorat, imbagħad hu għall-elettorat jemminhomx jew le. Hija kollha kwistjoni ta' fiduċja f'min jagħmel il-wegħdiet, huwiex ta' min jafdah bil-kelma li jagħti. F'din l-elezzjoni ġenerali, il-wegħdiet qed isiru minn sajjied li għandu l-esperjenza u ieħor li m'għandux. Dan, waħdu waħdu, aktarx mhuwiex biżżejjed biex issir ġudizzju minnhom. Erba' snin ilu wkoll kellna sajjied li ma kienx għad kellu l-esperjenza governattiva, għalkemm issa nafu xi jsarraf u nafu jekk dak li wegħidx iżommux. Il-ħut li qed iwiegħed mhuwiex għal kollox fil-baħar, għall-anqas mhux kollu. Mingħandu nafu x'se nixtru għax xtrajna diġà. Il-wegħdiet tiegħu qed jagħmilhom fuq il-bażi tas-sengħa pprovata tiegħu li jagħmel dak li jgħid, u jgħid dak li se jagħmel. Kumdità u kuntentizza Il-ħut li qed jiġi mwiegħed lill-elettorat hu, fil-biċċa l-kbira tiegħu, marbut b'xi mod jew ieħor mal-ekonomija, jew, jekk trid, mal-flus. Jappellaw l-aktar għar-rieda tal-elettorat li jkollu aktar u aktar flus x'jonfoq fil-but, kemm għall-ħtiġijiet tiegħu kif ukoll għall-kapriċċi tiegħu. Fi kliem ieħor, huwa lill-istint tar-regħba, jekk inhu stint, li l-appell qed isir. Dan minħabba li l-vija li ħadet dil-kampanja elettorali. Għalkemm jissemmew valuri oħrajn, bħall-edukazzjoni, is-saħħa, il-familja, ix-xogħol u l-bqija, dawn kollha jintrabtu mal-flus u mal-ħsieb li huma dawn, il-flus, li kapaċi jġibu l-kuntentizza lin-nies. Il-flus ma jagħmlu lil ħadd kuntent; jagħmluh komdu, imma mhux kuntent. Min jaf jekk xi darba jkunx hemm kampanja elettorali li tkun dwar il-kuntentizza tan-nies flok il-kumdità tagħhom? Tassew, mhijiex l-ewwel darba li l-kumdità qed tingħata importanza aktar mill-aktarx jistħoqqilha. Is-soċjetà moderna tal-lum donha żżomm din, il-kumdità, bħala l-alla tagħha u lilu tfittex. Tinsa tista' tgħid għal kollox li l-kuntentizza ma tiġix minn hemm, imma mill-valuri sħaħ u għaqlin tal-qalb u l-moħħ. Min għamel il-ġid u ġab ir-risq Mingħajr ma rridux, il-kampanja elettorali hi dwar il-ġejjieni qrib ta' kull wieħed u waħda minna daqskemm ta' pajjiżna. Hija dwar il-gvern li se jiġi magħżul għall-ħames snin li ġejjin. Jagħmel tajjeb kulħadd jekk iżomm il-ġid nazzjonali f'moħħu, u aktarx ogħla mill-interessi personali tiegħu, meta nhar is-sibt imur biex jitfa' l-vot tiegħu. Aħna sajjied ippruvat milli wieħed li mhux, l-aktar l-aktar meta dan tal-aħħar ma jidhirx li jista' jrodd il-ħut fil-baħar li qed iwiegħed. Kulħadd jaf iwiegħed, imma mhux kulħadd kapaċi jrodd. Das-sajjied, billi jdoqq l-istess diska minn filgħodu sa filgħaxija kuljum, donnu nesa li hemm affarijiet li għada pitgħada jistgħu jitranġaw, imma oħrajn le, speċjalment jekk imissu l-ħajja tal-biċċa l-kbira tan-nies. Spiss smajna f'din il-kampanja elettorali li l-għażla għandha tkun fuq prinċipji, imma fuq prinċipji smajna ftit li xejn, anki għax xi wħud jgħidu li dan żmienna m'għadux żmien il-prinċipji. Tassew, il-prinċipji huma meħtieġa u importanti, imma l-politika ilha ħafna li tħarrket 'l hinn minn kull diskors dwarhom. Madanakollu, jekk hemm prinċipju li jibqa' jgħodd fuq l-oħrajn huwa dan: twarrabx lil min għamillek il-ġid, u tagħtix bis-sieq lil min ġablek ir-risq. Min għamel il-ġid u min ġab ir-risq nafu tajjeb ilkoll kemm aħna min hu.
Ħut fil-baħar